ROZSUDOK SÚDU PRE VEREJNÚ SLUŽBU EURÓPSKEJ ÚNIE(prvá komora)

zo 16. júla 2015

EJ a iní

proti

Európskej komisii

„Verejná služba — Úradníci — Reforma služobného poriadku — Nariadenie č. 1023/2013 — Typy pracovných miest — Prechodné opatrenia pri zaradení do typov pracovných miest — Článok 30 ods. 2 prílohy XIII služobného poriadku — Administrátori právnici v platovej triede AD 13 právneho servisu Komisie — Situácia ‚právnych poradcov‘ a ‚členov právneho servisu‘ — Možnosti prístupu do platovej triedy AD 13 počas platnosti služobného poriadku z roku 2004 — Povýšenie na základe článku 45 služobného poriadku — Vymenovanie podľa článku 29 ods. 1 služobného poriadku — Zaradenie do typov pracovných miest ‚poradca alebo na rovnocenná pozícia‘ a ‚administrátor v prechodnom období‘ — Akt spôsobujúci ujmu — Pojem ‚významná zodpovednosť‘ — Pojem ‚osobitné úlohy‘ — Rovnosť zaobchádzania — Oprávnenosť na povýšenie do platovej triedy AD14 — Legitímna dôvera — Zásada právnej istoty“

Predmet:

Žaloba podaná podľa článku 270 ZFEÚ, uplatniteľného na Zmluvu o ESAE na základe jej článku 106a, ktorou EJ a 19 ďalších žalobcov, ktorých mená v anonymnej forme sú uvedené v prílohe, navrhujú najmä zrušenie individuálnych rozhodnutí menovacieho orgánu Európskej komisie, ktoré boli podľa nich prijaté po nadobudnutí účinnosti nariadenia Európskeho parlamentu a Rady (EÚ, Euratom) č. 1023/2013 z 22. októbra 2013, ktorým sa mení Služobný poriadok úradníkov Európskej únie a Podmienky zamestnávania ostatných zamestnancov Európskej únie (Ú. v. EÚ L 287, s. 15) 1. januára 2014 a ktorými boli zaradení do typu pracovného miesta v rámci Komisie nazvaného „hlavný administrátor v prechodnom období“, ktoré je rovnocenné s pracovným miestom „administrátor v prechodnom období“, ako bolo zavedené uvedeným nariadením

Rozhodnutie:

Individuálne rozhodnutia, ktoré vydal menovací úrad Európskej komisie a ktoré sa prejavili po 1. januári 2014 uvedením údaja v osobnom elektronickom spise žalobcov o zaradení EJ a ostatných žalobcov, ktorých mená v anonymnej forme sú uvedené v prílohe, na pracovné miesto v rámci Európskej komisie „hlavný administrátor v prechodnom období“, ktoré je rovnocenné s pracovným miestom „administrátor v prechodnom období“, sa zrušujú. Európska komisia znáša svoje vlastné trovy konania a je povinná nahradiť trovy konania, ktoré vznikli EJ a ostatným žalobcom, ktorých mená sú v anonymnej forme uvedené v prílohe. Rada Európskej únie znáša svoje vlastné trovy konania.

Abstrakt

Úradníci – Profesijná kariéra – Zavedenie prechodných pravidiel, ktoré platia počas prechodu zo starého systému profesijnej kariéry úradníkov na nový – Pravidlá zaradenia do typov pracovných miest – Zaradenie úradníkov v platovej triede AD 13 vykonávajúcich úlohy „člena právneho servisu“ alebo „právneho poradcu“ Komisie – Zaradenie členov právneho servisu do typu pracovného miesta „administrátor v prechodnom období“ a právnych poradcov do typu pracovného miesta „poradca alebo rovnocenná pozícia“ – Neprípustnosť – Porušenie zásady rovnosti zaobchádzania

Rozhodnutie menovacieho orgánu prijaté po nadobudnutí účinnosti nariadenia č. 1023/2013, ktorým sa mení a dopĺňa Služobný poriadok úradníkov Európskej únie a Podmienky zamestnávania ostatných zamestnancov Európskej únie, ktorým sa zaraďuje úradník Komisie v platovej triede AD 13 pridelený na právny servis zastávajúci miesto „člen právneho servisu“ do typu pracovného miesta „administrátor v prechodnom období“ zavedenému daným nariadením, predstavuje akt spôsobujúci ujmu v zmysle článku 90 ods. 2 a článku 91 ods. 1 služobného poriadku. Hoci znenie článku 30 ods. 2 písm. c) a d) prílohy XIII služobného poriadku, zmeneného a doplneného nariadením č. 1023/2013 (ďalej len „nový služobný poriadok“), umožňuje menovaciemu orgánu dospieť k záveru, že s účinnosťou od 1. januára 2014 sa „právni poradcovia“ v platovej triede AD 13 pridelení na právny servis považujú za zastávajúcich miesta zodpovedajúce miestam „poradcov“ v zmysle uvedeného nariadenia, alebo tiež, že členovia kabinetov komisárov sa považujú za vykonávajúcich činnosti zodpovedajúce činnostiam „vedúcich útvarov“, totiž z právneho hľadiska nevylučuje možnosť dospieť k záveru, že „členovia právneho servisu“ v platovej triede AD 13, ktorí sú tiež pridelení na právny servis, a vzhľadom na úlohy vykonávané v tejto súvislosti, ktoré sú rovnocenné s úlohami „právnych poradcov“ pridelených na ten istý právny servis, sa tiež zaradia do typu pracovného miesta „poradca alebo rovnocenná pozícia“, pričom pojem „rovnocenná“ je rozhodujúci na zaradenie do tohto typu pracovného miesta. V tejto súvislosti normotvorca Únie v zmenách a doplneniach služobného poriadku prostredníctvom nariadenia č. 723/2004 (ďalej len „služobný poriadok z roku 2004“) vtedy ešte presne nestanovil, že „členovia právneho servisu“ v platovej triede AD 13 sa majú zaradiť do typu pracovného miesta „administrátor v prechodnom období“, čo je názov výslovne stanovený novým služobným poriadkom. V dôsledku toho len z dôvodu odmietnutia menovacieho orgánu uznať, že právny poradca v platovej triede AD 13 vykonával k 31. decembru 2013 úlohy rovnocenné s úlohami „poradcov“ alebo „vedúcich útvarov“ – čo sú typy pracovných miest stanovené služobným poriadkom z roku 2004 – bol člen právneho servisu v rovnakej platovej triede implicitne zaradený podľa článku 30 ods. 2 písm. b) prílohy XIII nového služobného poriadku do typu pracovného miesta „administrátor v prechodnom období“ stanovené novým služobným poriadkom, pričom toto pracovné miesto zahŕňa predchádzajúci typ pracovného miesta „administrátor“, ako bolo stanovené služobným poriadkom z roku 2004. Keďže v dôsledku takéhoto zaradenia dôjde k zastaveniu služobného postupu dotknutého úradníka v platovej triede AD 13, rozhodnutie o zaradení bezpochyby vyvoláva záväzné právne účinky spôsobilé priamo a bezprostredne ovplyvniť záujmy tohto úradníka, a to tým, že podstatným spôsobom mení jeho právne postavenie. Uvedené rozhodnutie navyše nepredstavuje prípravný akt, pretože môže vyvolávať právne účinky, ktoré môžu okamžite ovplyvniť záujmy dotknutého úradníka, a to nezávisle od prípadného budúceho rozhodnutia o zamietnutí jeho povýšenia do triedy AD 14 na základe článku 45 nového služobného poriadku. (pozri body 40, 42, 44, 45 a 47) Odkaz: Súdny dvor: rozsudok zo 14. februára 1989, Bossi/Komisia, 346/87, EU:C:1989:59, bod 23 Súd prvého stupňa: rozsudky z 18. decembra 1992, Cimenteries CBR a i./Komisia, T‑10/92 až T‑12/92 a T‑15/92, EU:T:1992:123, a z 18. septembra 2008, Angé Serrano a i./Parlament, T‑47/05, EU:T:2008:384, bod 61 a tam citovaná judikatúra

Zo znenia článku 30 ods. 2 prílohy XIII služobného poriadku vyplýva, že s účinnosťou od 1. januára 2014 v dôsledku nadobudnutia účinnosti nariadenia č. 1023/2013, ktorým sa mení a dopĺňa Služobný poriadok úradníkov Európskej únie a Podmienky zamestnávania ostatných zamestnancov Európskej únie, menovací orgán zaradí úradníkov, ktorí boli k 31. decembru 2013 v služobnom pomere v rámci funkčnej skupiny AD, do rôznych typov pracovných miest stanovených vo vyššie uvedených ustanoveniach, čo znamená, že tento orgán formálne prijme také rozhodnutia o zaradení do typov pracovných miest a v súlade s článkom 25 ods. 2 služobného poriadku, zmeneného a doplneného nariadením č. 1023/2013, písomne oznámi tieto rozhodnutia dotknutým úradníkom. V tejto súvislosti sťažnosť smerujúca proti rozhodnutiu o zaradení, ktoré sa prejavilo zmenou vykonanou v osobnom elektronickom spise dotknutého úradníka v rámci informačného systému riadenia zamestnancov nazvanom „SysPer 2“, nebola podaná predčasne, pretože táto zmena v skutočnosti zodpovedala rozhodnutiu prijatému menovacím orgánom, ktoré bolo z technického hľadiska vykonané jeho servismi a ktoré sa má vzhľadom na právo na riadnu správu vecí verejných stanovené v článku 41 Charty základných práv Európskej únie a podľa článku 25 ods. 2 služobného poriadku písomne oznámiť dotknutému úradníkovi. (pozri body 41 a 48)

Od nadobudnutia účinnosti služobného poriadku v znení zmenenom a doplnenom nariadením č. 1023/2013 sa úradníci v platovej triede AD 13, ktorí boli k 31. decembru 2013 v služobnom pomere, majú rozhodnutím menovacieho orgánu zaradiť do jedného z troch typov pracovných miest, ktoré sú odchylne stanovené článkom 30 ods. 2 prílohy XIII zmeneného a doplneného služobného poriadku pre administrátorov zastávajúcich k tomuto dátumu pracovné miesto v platovej triede AD 13, t. j. na miesto „vedúceho útvaru alebo rovnocennú pozíciu“, „poradcu alebo rovnocennú pozíciu“ alebo „administrátora v prechodnom období“. Pokiaľ ide o zaradenie úradníkov vykonávajúcich netypické úlohy, akými sú „právni poradcovia“ právneho servisu Komisie, menovací orgán je povinný určiť, či na základe analógie s miestami v platovej triede AD 13 nazvanými „právni poradcovia“ v rámci Komisie, ktoré so zreteľom na povahu a rozsah vykonávaných úloh považoval za rovnocenné s miestami „poradcov“, sa majú aj miesta v platovej triede AD 13 považovať, so zreteľom na povahu a rozsah vykonávaných úloh v rámci týchto konkrétnych miest, za rovnocenné s miestami „poradcov“ a teda sa majú zaradiť do typu pracovného miesta „poradca alebo rovnocenná pozícia“ v zmysle článku 30 ods. 2 písm. d) služobného poriadku v znení zmenenom a doplnenom nariadením č. 1023/2013. V tejto súvislosti článok 30 ods. 2 prílohy XIII zmeneného a doplneného služobného poriadku neobsahuje žiadne kritérium, na základe ktorého by mohol menovací orgán určiť, či právnik v platovej triede AD 13, ktorý zastával k 31. decembru 2013 miesto v rámci svojej inštitúcie nazvané „člen právneho servisu“, bol pridelený na rovnocennú pozíciu ako je typ pracovného miesta „poradca“ stanovené v tabuľke pracovných miest uvedenej v prílohe I služobného poriadku, ktorá sa týka všetkých inštitúcií a všetkých servisov, a nielen právnych servisov týchto inštitúcií. Na posúdenie uvedenej rovnocennosti má preto tento orgán určitú voľnosť, alebo inými slovami mieru voľnej úvahy, ktorú musí vykonávať so zreteľom na odôvodnenia 17 až 19 nariadenia č. 1023/2013, a v každom prípade musí dodržiavať zásadu rovnosti zaobchádzania. (pozri body 56, 63 a 64)

Keďže právny vzťah medzi úradníkmi a administratívou nie je zmluvnej, ale služobnej povahy, práva a povinnosti úradníkov môže normotvorca kedykoľvek zmeniť, pričom v tejto súvislosti normy, ktorými sa menia a dopĺňajú ustanovenia právnych predpisov, akými sú nariadenia o zmene a doplnení služobného poriadku, sa v zásade, ak nie je stanovené inak, uplatnia na budúce účinky situácií, ktoré vznikli za platnosti predchádzajúcej právnej úpravy, okrem prípadov, ktoré vznikli a s konečnou platnosťou sa realizovali za platnosti predchádzajúceho pravidla a ktoré zakladajú nadobudnuté práva. V tejto súvislosti sa právo považuje za nadobudnuté, ak okolnosť, na základe ktorej vzniklo, nastala pred legislatívnou zmenou, a nie je tomu tak v prípade práva, pri ktorom okolnosť vedúca k jeho vzniku nenastala počas platnosti predchádzajúcej právnej úpravy, ktorá bola zmenená. Ak teda úradníci mali do momentu nadobudnutia účinnosti služobného poriadku, zmeneného a doplneného nariadením č. 1023/2013, len oprávnenosť na povýšenie a táto oprávnenosť bola podmienená rozhodnutím vyplývajúcim z výkonu právomoci menovacieho orgánu, ktoré tento orgán ešte neprijal, takí úradníci sa nemôžu dovolávať nadobudnutého práva týkajúceho sa zachovania si oprávnenosti na toto povýšenie po danom momente. (pozri body 58 a 59) Odkaz: Súdny dvor: rozsudky z 19. marca 1975, Gillet/Komisia, 28/74, EU:C:1975:46, bod 4, a z 22. decembra 2008, Centeno Mediavilla a i./Komisia, C‑443/07 P, EU:C:2008:767, body 60 až 65 a tam citovaná judikatúra